ฉลุย! ครม.เคาะขึ้นค่าแรงขั้นต่ำ 356-328 บ. มีผล 1 ต.ค.นี้
“ครม.” ไฟเขียวขึ้นค่าแรงขั้นต่ำมีผล 1 ต.ค.นี้ จ.ชลบุรี, ระยอง และ ภูเก็ต สูงสุด 356 บาท, จ.ยะลา, ปัตตานี, นราธิวาส, น่าน และอุดรธานี ต่ำสุด 328 บาท ส่วนกรุงเทพและปริมณฑล 353 บาท
“ครม.” ไฟเขียวขึ้นค่าแรงขั้นต่ำมีผล 1 ต.ค.นี้ จ.ชลบุรี, ระยอง และ ภูเก็ต สูงสุด 356 บาท, จ.ยะลา, ปัตตานี, นราธิวาส, น่าน และอุดรธานี ต่ำสุด 328 บาท ส่วนกรุงเทพและปริมณฑล 353 บาท
13 ก.ย. 2565

ผู้สื่อข่าวรายงานว่า ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรี ในฐานะรักษาราชการแทนนายกรัฐมนตรีกล่าวภายหลังการประชุมคณะรัฐมนตรี (ครม.) ว่า ในการประชุมครม.วันนี้ที่ประชุมครม.ได้มีมติเห็นชอบปรับขึ้นค่าแรงขั้นต่ำ ตามที่คณะกรรมการค่าจ้าง กระทรวงแรงงานเสนอ มีผลวันที่ 1 ต.ค. สูงสุด 356 บาท, ต่ำสุด 328 บาท ส่วนกรุงเทพและปริมณฑล 353 บาท
โดยนายสุชาติ ชมกลิ่น รมว.แรงงาน กล่าวถึง การขึ้นค่าแรงขั้นต่ำปี 2565 แบ่งเป็น 9 ช่วง ค่าเฉลี่ย 337 บาท เพิ่มขึ้นเฉลี่ยร้อยละ 5.02 ตามสภาวะเงินเฟ้อ ส่วนที่มีการมองว่า การขึ้นค่าแรงจะเป็นการซ้ำเติมผู้ประกอบการนั้น ตนได้คุยกับผู้ประกอบการแล้วว่า เป็นประคับประคอง ให้ลูกจ้างอยู่รอด การขึ้นค่าแรง 5% เป็นสิ่งที่นายจ้างรับได้ ไม่ได้เป็นสัดส่วนที่มากเกินไป จริงๆแล้ว ถ้าลูกจ้างอยู่รอด นายจ้างก็อยู่รอด ส่วนที่ขอให้มีการขึ้นค่าแรงในวันที่ 1 ต.ค.นั้น เพราะสินค้าอื่นๆ ขึ้นราคารอแล้ว และตนยังได้ขอให้สำนักงานประกันสังคมช่วยเหลือนายจ้าง โดยการลดเงินสมทบ 2% จากเดิม 5% เป็นเวลา 3 เดือน หลังการปรับค่าจ้างขั้นต่ำมีผลบังคับใช้ พร้อมยืนยันว่า จะไม่กระทบเงินกองทุนชราภาพ เนื่องจากจะมีการใช้มติ ครม. โยกเงินอีกส่วนมาทดแทน จำนวนเงินที่หายไป
สำหรับเมื่อวันที่ 26 ส.ค. ที่ประชุมคณะกรรมการค่าจ้างมีมติการขึ้นอัตราค่าจ้างขั้นต่ำ ประจำปี 2565 โดยได้ข้อสรุปร่วมกันในการปรับขึ้น ซึ่งแบ่งเป็น 9 ช่วง ต่ำสุดอยู่ที่ 328 บาท สูงสุด 354 บาท ค่าเฉลี่ย 337 บาท เพิ่มขึ้นเฉลี่ย 5.02% ตั้งแต่ 8-22 บาท มีรายละเอียดดังนี้
1.ช่วงที่ 1 สูงสุด 354 บาท มี 3 จังหวัดคือ ชลบุรี ระยอง ภูเก็ต
2.ช่วงที่ 2 ค่าจ้างขั้นต่ำ 353 บาท จำนวน 6 จังหวัด ได้แก่ กรุงเทพมหานคร นนทบุรี นครปฐม ปทุมธานี สมุทรปราการและสมุทรสาคร
3.ช่วงที่ 3 ค่าจ้างขั้นต่ำ 345 บาท มี 1 จังหวัด คือ จังหวัดฉะเชิงเทรา
4.ช่วงที่ 4 ค่าจ้างขั้นต่ำ 343 บาท มี 1 จังหวัดคือ พระนครศรีอยุธยา
5.ช่วงที่ 5 ค่าจ้างขั้นต่ำ 340 บาท มี 14 จังหวัดได้แก่ ปราจีนบุรี หนองคาย อุบลราชธานี พังงา กระบี่ ตราด ขอนแก่น เชียงใหม่ สุพรรณบุรี สงขลา สุราษฎร์ธานี นครราชสีมา ลพบุรี และสระบุรี
6.ช่วงที่ 6 ค่าจ้างขั้นต่ำ 338 บาท มี 6 จังหวัดได้แก่ จังหวัดมุกดาหาร กาฬสินธุ์ สกลนคร สมุทรสงคราม จันทบุรี และนครนายก
7.ช่วงที่ 7 ค่าจ้างขั้นต่ำ 335 บาท มี 19 จังหวัด ได้แก่ จังหวัดเพชรบูรณ์ กาญจนบุรี บึงกาฬ ชัยนาท นครพนม พะเยา สุรินทร์ ยโสธร ร้อยเอ็ด เลย พัทลุง อุตรดิตถ์ นครสวรรค์ ประจวบคีรีขันธ์ พิษณุโลก อ่างทอง สระแก้ว บุรีรัมย์ และเพชรบุรี
8.ช่วงที่ 8 ค่าจ้างขั้นต่ำ 332 บาท มีทั้งหมด 22 จังหวัด คือ จังหวัดอำนาจเจริญ แม่ฮ่องสอน เชียงราย ตรัง ศรีสะเกษ หนองบัวลำภู อุทัยธานี ลำปาง ลำพูน ชุมพร มหาสารคาม สิงห์บุรี สตูล แพร่ สุโขทัย กำแพงเพชร ราชบุรี ตาก นครศรีธรรมราช ชัยภูมิ ระนอง และพิจิตร
9.ช่วงที่ 9 ถ้าจ้างขั้นต่ำ 328 บาท มี 5 จังหวัดได้แก่ จังหวัดยะลา ปัตตานี นราธิวาส น่าน และอุดรธานี